

VLADA REPUBLIKE HRVATSKE

Zagreb, 4. srpnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju ovlasti ministru financija zapotpisivanje Pisma namjere za pristupanje tečajnom mehanizmu ERM II |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

 Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s Odlukom o donošenju Strategije za uvođenje eura kao službene valute u Republici Hrvatskoj (Narodne novine, broj 43/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ donijela

**O D L U K U**

**o davanju ovlasti ministru financija za potpisivanje Pisma namjere za pristupanje tečajnom mehanizmu ERM II**

**I.**

 Ovlašćuje se dr. sc. Zdravko Marić, ministar financija za potpisivanje Pisma namjere za pristupanje tečajnom mehanizmu ERM II u tekstu koji je, zajedno sa prilozima, dostavilo Ministarstvo financija aktom Klase 910-01/19-01/48, Urbroja: 513-01-19-13 od 1. srpnja 2019.

**II.**

Zadužuje se Ministarstvo financija za dostavu potpisanog Pisma namjere za pristupanje tečajnom mehanizmu ERM II s prilozima predsjedniku Euroskupine, predsjedniku Europske središnje banke, ministrima financija država članica Europodručja, ministru financija Kraljevine Danske i guverneru Središnje banke Kraljevine Danske i potpredsjedniku Europske komisije zaduženom za euro.

**III.**

 Ova Odluka stupa na snagu danom donošenja.

Klasa:

Urbroj:

Zagreb,

 PREDSJEDNIK

 mr. sc. Andrej Plenković

**Obrazloženje**

U siječnju 2018. Hrvatski sabor usvojio je Zakon o potvrđivanju Ugovora o stabilnosti, koordinaciji i upravljanju u ekonomskoj i monetarnoj uniji (Narodne novine, međunarodni ugovori broj 1/18) koji se primjenjuje na države članice Europske unije unutar i izvan europodručja koje su ga ratificirale čime je ispunjen i prvi pravni preduvjet približavanja Hrvatske europodručju i monetarnoj uniji.

Vlada Republike Hrvatske (u daljnjem tekstu: Vlada) je na sjednici održanoj 10. svibnja 2018. godine donijela Odluku o donošenju Strategije za uvođenje eura kao službene valute u Republici Hrvatskoj.

Vlada i Hrvatska narodna banka zajednički su pripremile Strategiju za uvođenje eura kao službene valute u Republici Hrvatskoj (u daljnjem tekstu: Strategija) radi upoznavanja javnosti s procesom i učincima uvođenja eura kao službene valute u Hrvatskoj.

Pristupanjem Europskoj uniji Republika Hrvatska se obvezala uvesti euro kao službenu valutu, kada se za to ispune uvjeti. Strategijom su analizirane ekonomske koristi i troškove uvođenja eura, opisuje proces i predstavlja aktivnosti i politike koje je potrebno poduzeti za uvođenje eura kao službene valute u Republici Hrvatskoj. Također, opisani su instrumenti ekonomske politike kojima će Republika Hrvatska raspolagati nakon uvođenja eura. Iako niti u jednom dijelu Strategije nije naveden ciljani datum uvođenja eura, Strategijom su utvrđene strateške odrednice ekonomske politike u sljedećem razdoblju, koja će, osim izravnog doprinosa nastojanju da se ispune kriteriji za uvođenje eura, pridonijeti stvaranju uvjeta za održivu ekonomsku konvergenciju.

U Republici Hrvatskoj je dosegnut relativno visok stupanj realne konvergencije te se već više od dva desetljeća održava niska inflacija i stabilan tečaj. U protekle tri godine Republika Hrvatska kontinuirano je radila na stabilizaciji javnih financija. Nakon ostvarenog proračunskog viška u 2017. godini od 2,9 milijardi kuna, odnosno 0,8% BDP-a, uslijed učinka porezne reforme te racionalne proračunske potrošnje, u 2018. ponovno je ostvaren proračunski višak od 758 milijuna kuna ili 0,2% BDP-a. Nastavljeno je i daljnje smanjenje udjela javnog duga opće države u BDP-u sa 77,8% u 2017. na 74,6% u 2018. godini. Nadalje, odgovorno vođenje fiskalne politike, praćeno aktivnom politikom upravljanja javnim dugom, doprinijelo je i nastavku trenda smanjenja troškova za kamate opće države. Smanjuju se i makroekonomske neravnoteže, što je potvrdila i Europska komisija u čijem je izvješću iz veljače 2019. godine Republika Hrvatska napredovala iz kategorije prekomjernih makroekonomskih neravnoteža u kategoriju makroekonomskih neravnoteža. Pozitivne gospodarske i fiskalne rezultate prepoznale su i međunarodne financijske institucije, pa je krajem ožujka 2019. godine rejting agencija Standard&Poors (S&P) podigla kreditni rejting Republike Hrvatske na razinu investicijskog. Sve navedeno pokazatelj je važnosti političke i institucionalne stabilnosti za ekonomski napredak. Odgovornim vođenjem ekonomske politike Vlada i Hrvatska narodna banka osigurat će da se postojeći pozitivni trendovi nastave, pa bi u bližoj budućnosti mogli biti ispunjeni svi uvjeti za uvođenje eura.

Provedena analiza pokazuje da će Republika Hrvatska ostvariti znatne i trajne koristi od uvođenja eura, dok će troškovi uglavnom biti jednokratni i niski. Uvođenjem eura smanjit će se rizici za financijsku i makroekonomsku stabilnost, kao i kamatne stope i transakcijski troškovi. Korištenje zajedničke valute pogodovat će jačanju trgovine s državama članicama europodručja i konkurentnosti izvoza, posebice turizma. Sve to trebalo bi pridonijeti bržem gospodarskom rastu i rastu zaposlenosti, povećati obujam investicija i ojačati otpornost na financijske i gospodarske poremećaje.

U predstojećem razdoblju bit će potrebno provesti niz aktivnosti vezanih za ulazak u Europski tečajni mehanizam (u daljnjem tekstu: ERM II), što je ujedno i posljednja faza prije ulaska u europodručje, uključujući i upućivanje Pisma namjere koje je ujedno i službena najava institucijama Europske unije za ulazak Republike Hrvatske u ERM II).

Zbog toga se ovom Odlukom ovlašćuje ministar financija dr. sc. Zdravko Marić da, u ime Vlade Republike Hrvatske, potpiše Pismo namjere za pristupanje tečajnom mehanizmu ERM II. Predmetno Pismo supotpisat će guverner Hrvatske narodne banke dr. sc. Boris Vujčić, a Ministarstvo financija se ovom Odlukom zadužuje za dostavu potpisanog Pisma namjere za pristupanje tečajnom mehanizmu ERM II s prilozima predsjedniku Euroskupine, predsjedniku Europske središnje banke, ministrima financija država članica Europodručja, ministru financija Kraljevine Danske i guverneru Središnje banke Kraljevine Danske i potpredsjedniku Europske komisije zaduženom za euro.

Slijedom navedenog, predlaže se donošenje ove Odluke.